Maak 2019 jou beste jaar ooit!
JY LEES NOU Maak 2019 jou beste jaar ooit!
Vind vrede in die vallei
Verneukpan. Foto: Willem van der Berg.
Wees vanjaar ’n hoofmeisie en beplan vooruit.
Hier is 15 van ons gunstelingbestemmings en -doendinge in Suid-Afrika. Besoek een, besoek almal... hoe ook al, klim in jou kar en verken dié jaar jou land.
1. Verneukpan, Noord-Kaap
Verneukpan. Foto: Sam Reinders
Die meeste mense het al van Verneukpan gehoor, maar min het nog op dié kaaltes oornag. Kom slaan jou tent op – die kans is goed jy’s die enigste een hier.
- Willem van der Berg
2. Gannagapas, Tankwa-Karoo
Gannagapas. Foto: Willem van der Berg
’n Mens moet probeer om elke jaar ’n stuk of drie nuwe paaie te ry. Sit die Gannagapas vanjaar op jou lys. Dié grondpad kronkel uit die Tankwa-Karoo en teen die Roggeveldberg uit (sowat 35 km suid van Middelpos).
3. Die vallei van verlatenheid, Graaff-Reinet
Die vallei van verlatenheid. Foto: Jac Kritzinger
By die uitkykpunt oor die Vallei van Verlatenheid (ook genoem die Katedraal van die Berge) tuur jy oor die vlaktes van die Kamdeboo.
- Jac Kritzinger
4. De Hoop, Richtersveld
De Hoop, Richtersveld. Foto: Willem van der Berg
Hierdie kamp op die oewer van die Oranjerivier is die “gewildste” kampplek in die Richtersveld-oorgrenspark, maar moenie moed verloor as die gedagte aan ’n spul mense jou ontsenu nie. Konteks is hier belangrik...
- Pierre Steyn
5. Boulders, Simonstad
Boulders, Simonstad. Foto: Ronel Steyn.
Dis alte lekker om teen sonsondergang styf langs ’n geliefde op ’n strand te sit en oor ’n satyngladde baai te tuur. Maar jy gaan asem ophou wanneer een van die mees bedreigde voëls op die aardbol na jou aangeswem kom, in die vlak water regop staan en kordaat verby jou waggel.
6. Kokerboomwoud, Nieuwoudtville
Kokerboomwoud, Nieuwoudtville. Foto: Willem van der Berg
Teen sonsopkoms staan die puntige blaartrosse van die kokerbome soos sterre teen die hemel in silhoeëtte uitgekerf. Dan kry die gladde stamme lewe: Eers glim dit spookagtig wit in die effense lig, maar namate die son klim, lyk die eienaardige bas vol voue en krake al hoe meer soos repe goue foelie waarin die boom toegedraai is.
- Sophia van Taak
7. Tafelberg, Sederberg
Tafelberg, Sederberg. Foto: Sven Hugo
As jy aan die voet van Tafelberg in die Sederberg staan, lyk dit soos ’n enorme sandsteen-deurstop wat op ’n plato staan. Dis ’n berg bo-op ’n berg.
- Sven Hugo
8. Die Otterstaproete, Tuinroete
Die Otterstaproete, Tuinroete. Foto: Suzaan Hall
Op die Otterroete van 45 km staan jy die een oomblik op ’n krans die verte in en tuur terwyl die branders onder jou dreun, en die volgende oomblik draai jy woud-in en word alle geraas deur ’n digte blaredak uitgedoof sodat jy mooi kan luister hoe ’n bandkeelkleinjantjie iewers bo jou sy liedjie sing.
- Suzaan Hall
9. St. Blaze Trail, Mosselbaai
St. Blaze Trail, Mosselbaai. Foto: Lawrette McFarlane
’n Mens kan skaars glo hierdie dagstap tussen Mosselbaai en Danabaai is gratis. Die seelug is vars, die fynbosveld is vrolik en die uitsigte 180°!
- Lawrette McFarlane
10. Waterfall Bluff, Wildekus
Waterfall Bluff, Wildekus. Foto: Evan Naudé
’n Mens kan nie help om dankbaar te wees dat grootskaalse ontwikkeling die Wildekus gesystap het nie. Dis waarskynlik van die mees ongerepte landskappe in Suid-Afrika.
- Evan Naudé
Hluhluwe-iMfolozi-wildreservaat. Foto: Luke Patterson.
As jy in Suid-Afrika gewaarborg wil wees om ’n renoster te sien, kan jy mik vir ’n dieretuin of die oudste reservaat in die land: die Hluhluwe-iMfolozi-wildreservaat. Maar wie wil nou dieretuin toe gaan?
Maputaland. Foto: GALLO/GETTYIMAGES.COM
In November elke jaar swem dragtige leerrug- en karetseeskilpaaie uit die diepsee na die strande tussen die kusdorpie St. Lucia en Kosibaai in die noorde van KwaZulu-Natal. Anders as ’n erdvark in die Kruger, is jou kanse redelik goed om die seeskilpaaie te sien, want die Parkeraad hou die neste met ’n arendsoog (en GPS) dop en die gidse lees die strand soos ’n spoorsnyer.
Barberton-Georoete. Foto: Erns Grundling
’n Mens kan die Barberton-Georoete telkemale beleef en élke keer iets nuuts leer – al is dit net om jou tong om nóg ’n geologiese term te kry.
- Annemarie van der Walt
14. Punda Maria, Krugerwildtuin
Punda Maria, Krugerwildtuin. Foto: Esma Marnewick
Die Kruger se noordelikste ruskamp, Punda Maria, is een van daai ouwêreldse plekke. Dié klein ruskamp vang iets vas van die gees van die avontuurlike begindae van die Kruger.
- Esma Marnewick
15. Panoramaroete, Blyderiviercanyon
Panoramaroete, Blyderiviercanyon. Foto: Esma Marnewick
Mpumalanga se Panoramaroete gaan jou verwonder laat. Dié roete loop al langs die verre noordoostelike punt van die Drakensbergse platorand, waar die Hoëveld die knie tot in die Laeveld buig.
Meer oor: januarie 2019| bestemmings| weg